BROSS 2020 platform bantu peniaga, penjaja bazar Ramadan
KUCHING: Bazar Ramadan Atas Talian Sarawakku Sayang 2020 (BROSS 2020) telah
dilancarkan secara rasminya bermula hari pertama bulan Ramadan semalam adalah
sebagai platform jualan untuk peniaga dan penjaja di negeri ini. Menteri Muda Pembangunan Perdagangan Antarabangsa dan Industri, Terminal
Perindustrian dan Pembangunan Usahawan (MINTRED) Datuk Mohd Naroden Majais
berkata, BROSS 2020 dilancarkan atas kerjasama bahagian pembangunan usahawan
MINTRED dengan kerjasama Pentadbir Kumpulan Facebook Bazar Ramadan di Sarawak. “Program ini dilaksanakan bagi membantu peniaga dan penjaja Bazar Ramadan
untuk mempromosi dan memasarkan produk makanan dan minuman mereka semasa bulan
Ramadan. “Selain itu, ia juga membuka peluang pekerjaan kepada belia untuk menjadi
‘runner’ atau ‘rider’ bagi penghantaran pesanan makanan yang dibuat secara atas
talian,” katanya kepada pemberita dalam satu kenyataan semalam. Menurut Naroden, mereka ini bagaimanapun perlu berdaftar dengan Pihak
Berkuasa Tempatan (PBT) serta mematuhi segala Prosedur Operasi Standard (SOP)
yang telah ditetapkan. Tambahnya, pelaksanaan BROSS ini mempunyai objektifnya sendiri khususnya
dalam meningkatkan ekonomi rakyat. Antara objektifnya ialah, membantu usahawan dan peniaga makanan dan minuman
terutamanya peniaga kecil-kecilan untuk mempromosi, memasar dan menjual produk
dengan efisien dan selamat semasa bulan Ramadan secara atas talian. Selain itu, katanya, kewujudan BROSS ini juga dilihat membantu memudahkan
orang awam untuk mendapatkan produk makanan dan minuman semasa bulan Ramadan
dengan lebih mudah, cepat dan selamat dan secara tidak langsung mengurangkan
pergerakan orang awam keluar dari rumah semasa Perintah Kawalan Pergerakan
(PKP). “Platform jualan ini turut menyediakan SOP dan Garis Panduan Keselamatan
Makanan Bagi Produk Makanan Yang Dijual Secara Atas Talian yang dikeluarkan
oleh PBT dan Kementerian Kesihatan Malaysia (KKM) yang perlu dipatuhi oleh
pengusaha, peniaga dan penghantar makanan,” ujarnya. SOP dan garis panduan tersebut, katanya bertujuan memastikan kebersihan dan
keselamatan makanan yang disediakan oleh usahawan dan peniaga yang dihantar
oleh penghantar selamat diterima dan dimakan oleh pelanggan khususnya ketika
situasi penularan wabak Covid-19 ini. Dalam masa sama, ia juga dapat meningkatkan kesedaran dan sikap
tanggungjawab para usahawan dan peniaga serta masyarakat berkaitan pengendalian
makanan dan keselamatan  dalam
mengurangkan penularan wabak COVID-19, kata Naroden. “Peniaga dan usahawan juga digalakkan untuk mendaftar dalam aplikasi HELPY
yang merupakan salah satu platform e-dagang bagi memasarkan dan menghantar
produk-produk dan juga perkhidmatan mereka. “Aplikasi HELPY ini juga dilihat membantu melancarkan lagi operasi
penghantaran produk daripada usahawan dan peniaga BROSS semasa tempoh PKP,”
katanya. Beliau memberitahu, pelaksanaan program BROSS dan penglibatan HELPY akan
meningkatkan lagi penyertaan dan penglibatan usahawan, peniaga dan masyarakat
dalam penggunaan platform e-dagang dalam era ekonomi digital masakini. Pada masa sama, MINTRED
turut membuat survei tentang penglibatan usahawan/peniaga dalam Bazar Ramadan
di setiap bahagian menggunakan pautan seperti berikut https://forms.gle/kVEKePGviyFQHXN69
dan memohon usahawan-usahawan dan eniaga mengisi survei tersebut. 
See author's posts
